CELEX: 32014R1136
Language: el
Date: 2014-10-24 00:00:00
Title: Κανονισμός (ΕΕ) αριθ. 1136/2014 της Επιτροπής, της 24ης Οκτωβρίου 2014 , για την τροποποίηση του κανονισμού (ΕΕ) αριθ. 283/2013 όσον αφορά τα μεταβατικά μέτρα που εφαρμόζονται σε διαδικασίες που αφορούν τα φυτοπροστατευτικά προϊόντα  Κείμενο που παρουσιάζει ενδιαφέρον για τον ΕΟΧ

28.10.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 307/26
            
         ΚΑΝΟΝΙΣΜΌΣ (ΕΕ) αριθ. 1136/2014 ΤΗΣ ΕΠΙΤΡΟΠΉΣ
   της 24ης Οκτωβρίου 2014
   για την τροποποίηση του κανονισμού (ΕΕ) αριθ. 283/2013 όσον αφορά τα μεταβατικά μέτρα που εφαρμόζονται σε διαδικασίες που αφορούν τα φυτοπροστατευτικά προϊόντα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 78 παράγραφος 1 στοιχείο β),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΕ) αριθ. 283/2013 της Επιτροπής (2) καταργήθηκε ο κανονισμός (ΕΕ) αριθ. 544/2011 της Επιτροπής (3) και ορίζονται νέες απαιτήσεις για την υποβολή στοιχείων σχετικά με τις δραστικές ουσίες.
            
         
               (2)
            
            
               Για να μπορέσουν τα κράτη μέλη και τα ενδιαφερόμενα μέρη να προετοιμαστούν προκειμένου να ανταποκριθούν στις νέες απαιτήσεις, ο κανονισμός (ΕΕ) αριθ. 283/2013 ορίζει μεταβατικά μέτρα σχετικά με τα στοιχεία που υποβάλλονται για τις αιτήσεις έγκρισης, ανανέωσης της έγκρισης ή τροποποίησης των όρων της έγκρισης των δραστικών ουσιών, καθώς και σχετικά με τα στοιχεία που υποβάλλονται για τις αιτήσεις αδειοδότησης, ανανέωσης της αδειοδότησης ή τροποποίησης της αδειοδότησης των φυτοπροστατευτικών προϊόντων.
            
         
               (3)
            
            
               Προκειμένου να καταστεί δυνατή, σε ορισμένες περιπτώσεις, η υποβολή στοιχείων σχετικά με τις δραστικές ουσίες στις αιτήσεις αδειοδότησης ή τροποποίησης της αδειοδότησης των φυτοπροστατευτικών προϊόντων σύμφωνα με τις απαιτήσεις για την υποβολή στοιχείων που ισχύουν κατά τη στιγμή της εγκρίσεώς τους ή της ανανέωσης, θα πρέπει να τροποποιηθούν τα μεταβατικά μέτρα για τις διαδικασίες που αφορούν την αδειοδότηση των φυτοπροστατευτικών προϊόντων. Ο λόγος για την αλλαγή αυτή είναι να αποφευχθεί η εμφάνιση διαφορών κατά την αξιολόγηση στοιχείων που παράγονται σύμφωνα με τις νέες απαιτήσεις υποβολής στοιχείων από τα κράτη μέλη που ανήκουν σε διαφορετικές ζώνες και, ως εκ τούτου, να διατηρηθεί η ενιαία και εναρμονισμένη προσέγγιση όσον αφορά την αξιολόγηση των στοιχείων αυτών μέσω της αξιολόγησής τους σε επίπεδο της Ένωσης.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 4 παράγραφος 1 του κανονισμού (ΕΕ) αριθ. 283/2013 αντικαθίσταται από το ακόλουθο κείμενο:
   
      «1.   Σε περίπτωση αιτήσεων αδειοδότησης, όπως προβλέπεται στο άρθρο 28 του κανονισμού (ΕΚ) αριθ. 1107/2009, οι οποίες αφορούν τα φυτοπροστατευτικά προϊόντα που περιέχουν μία ή περισσότερες δραστικές ουσίες, για τις οποίες οι φάκελοι έχουν υποβληθεί σύμφωνα με το άρθρο 3 ή για τις οποίες η έγκριση δεν έχει ανανεωθεί σύμφωνα με το άρθρο 14 του κανονισμού (ΕΚ) αριθ. 1107/2009 και σύμφωνα με τον εκτελεστικό κανονισμό (ΕΕ) αριθ. 844/2012 της Επιτροπής (4), ο κανονισμός (ΕΕ) αριθ. 544/2011 εξακολουθεί να εφαρμόζεται για την υποβολή στοιχείων σχετικά με αυτή (αυτές) τη (τις) δραστική(-ές) ουσία(-ες).
   
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Οκτωβρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 309 της 24.11.2009, σ. 1.
   
      (2)  Κανονισμός (ΕΕ) αριθ. 283/2013 της Επιτροπής, της 1ης Μαρτίου 2013, για τον καθορισμό των απαιτήσεων υποβολής στοιχείων για τις δραστικές ουσίες, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 93 της 3.4.2013, σ. 1).
   
      (3)  Κανονισμός (ΕΕ) αριθ. 544/2011 της Επιτροπής, της 10ης Ιουνίου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις υποβολής στοιχείων για τις δραστικές ουσίες (ΕΕ L 155 της 11.6.2011, σ. 1).
   
      (4)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).»